b'\n_START_ARTICLE_\nFAT\n_START_PARAGRAPH_\nFAT (kratica za File Allocation Table) je datote\xc4\x8dni sistem, ki je bil razvit za MS-DOS in je glavni datote\xc4\x8dni sistem tudi zgodnjih verzijah operacijskega sistema Microsoft Windows, do vklju\xc4\x8dno Windows Me. FAT datote\xc4\x8dni sistem je razmeroma preprost in zato popularen. Med drugim je uporabljen na disketah; podpirajo ga prakti\xc4\x8dno vsi obstoje\xc4\x8di operacijski sistemi za doma\xc4\x8de ra\xc4\x8dunalnike. Zaradi \xc5\xa1iroke podpore se pogosto uporablja za izmenjavo podatkov med razli\xc4\x8dnimi operacijskimi sistemi, ki se zaganjajo na istem ra\xc4\x8dunalniku (multiboot environment). Prav tako je uporabljen v solid-state spominskih karticah in ostalih podobnih napravah. Najve\xc4\x8dja pomankljivost FAT je fragmentacija. Ko se izbri\xc5\xa1ejo stare, in na isto mesto shranijo nove datoteke, se te razkosajo (fragmentirajo) in razme\xc4\x8dejo po celotnem mediju. To povzro\xc4\x8di znatno upo\xc4\x8dasnitev delovanja. Re\xc5\xa1itev je postopek imenovan defragmentacija (ponovno sestavljanje datotek). \xc5\xbdal je tudi defragmentacija dolg proces, ki ga je potrebno redno ponavljati, \xc4\x8de \xc5\xbeelimo obdr\xc5\xbeati nerazkosane datoteke. Postopoma FAT izpodrivajo sodobnej\xc5\xa1i datote\xc4\x8dni sistemi (na primer NTFS).'